**Valsts budžeta apakšprogrammā 67.06.00 „Eiropas Kopienas iniciatīvas projektu un pasākumu īstenošana” Eiropas Komisijas programmu „Radošā Eiropa” un „Eiropa pilsoņiem” ietvaros atbalstītajiem projektiem 2021.gadā paredzētā līdzfinansējuma piešķiršanas konkursa nolikums**

Izdots saskaņā ar

Valsts pārvaldes iekārtas likuma 72.panta pirmās daļas 2.punktu

1. **Vispārīgie jautājumi**
2. Nolikums nosaka kārtību, kādā Kultūras ministrija organizē valsts budžeta apakšprogrammā 67.06.00 „Eiropas Kopienas iniciatīvas projektu un pasākumu īstenošana” (turpmāk – 67.06.00 apakšprogramma) Eiropas Komisijas programmu „Radošā Eiropa” un „Eiropa pilsoņiem” ietvaros atbalstītajiem projektiem 2021.gadā paredzētā līdzfinansējuma piešķiršanas konkursu (turpmāk – konkurss).
3. Konkursa mērķis ir nodrošināt Latvijas Republikas tiešo un pastarpināto valsts pārvaldes iestāžu, atvasināto publisko personu, citu valsts iestāžu, privāto tiesību juridisko personu, tostarp komercsabiedrību, līdzdalību Eiropas Komisijas programmās „Radošā Eiropa” un „Eiropa pilsoņiem”.
4. Kopējais konkursā pieejamais līdzfinansējums ir 86 318 *euro*.
5. Konkursa ietvaros pieejamais līdzfinansējums vienam projektam ir ne vairāk kā 15 000 *euro*. Konkursā pieprasītais līdzfinansējums nedrīkst pārsniegt projekta līdzfinansējuma daļu atbilstoši Eiropas Komisijas programmu „Radošā Eiropa” un „Eiropa pilsoņiem” līdzfinansējuma atbalsta programmu intensitātes nosacījumiem. Gadījumā, ja projekta iesniedzējs pieprasa līdzfinansējumu pilnā apjomā no savas līdzfinansējuma daļas, tam nav tiesību pieprasīt līdzfinansējumu no citiem finanšu resursiem līdz lēmuma pieņemšanai par līdzfinansējuma piešķiršanu.
6. Līdzfinansējumu var piešķirt:
   1. projektam, kas ir apstiprināts Eiropas Komisijas programmu „Radošā Eiropa” un „Eiropa pilsoņiem” līdzfinansētu projektu konkursu un pasākumu ietvaros un kura īstenošana tiks uzsākta;
   2. projektam, kas ir apstiprināts Eiropas Komisijas programmu „Radošā Eiropa” un „Eiropa pilsoņiem” līdzfinansētu projektu konkursu un pasākumu ietvaros un kura īstenošana ir uzsākta pirms konkursa izsludināšanas ne agrāk par 2016.gadu.
7. Līdzfinansējumu piešķir vienam gadam – izdevumiem, ko veic projekta kārtējā gada laikā, sākot no mēneša pirmā datuma pēc Kultūras ministrijas lēmuma pieņemšanas par līdzfinansējuma piešķiršanu.
8. Projekta iesnieguma iesniegšanas termiņš ir četras nedēļas no konkursa izsludināšanas dienas oficiālajā izdevumā „Latvijas Vēstnesis”.
9. **Prasības projekta iesnieguma iesniedzējam**
10. Konkursa ietvaros projekta iesniegumu var iesniegt Latvijas Republikas tiešās vai pastarpinātās valsts pārvaldes iestāde, atvasināta publiska persona, cita valsts iestāde, privāto tiesību juridiska persona, tostarp komercsabiedrība (turpmāk kopā – projekta iesniedzējs):
    1. kas kā projekta vadošais partneris vai sadarbības partneris īsteno Eiropas Savienības programmas „Radošā Eiropa” (2014 – 2020) apakšprogrammas „Kultūra” ietvaros atbalstīto vienu vai vairākus projektus:
       1. sadarbības projektus;
       2. Eiropas tīklu projektus;
       3. Eiropas platformu projektus;
       4. daiļliteratūras tulkošanas projektus;
       5. starpnozaru daļas ietvaros atbalstīto vienu vai vairākus projektus;
    2. kas kā projekta vadošais partneris vai sadarbības partneris īsteno Eiropas Savienības programmas „Eiropa pilsoņiem” (2014 – 2020) ietvaros atbalstīto vienu vai vairākus projektus:
       1. 1.atbalsta darbībā „Eiropas vēstures piemiņas pasākumi”;
       2. 2.atbalsta darbības „Demokrātiskā iesaistīšanās un pilsoniskā līdzdalība” apakšpasākumā „Pilsoniskās sabiedrības projekti”.
11. Uz līdzfinansējumu nevar pretendēt nolikuma 8.punktā minētie projektu iesniedzēji:
    1. kas nav izpildījuši savas saistības kādā no iepriekšējiem konkursiem par valsts budžeta līdzfinansējumu programmas ietvaros atbalstītajiem Latvijas Republikas organizāciju projektiem atbilstoši līgumam ar Kultūras ministriju par piešķirtā valsts budžeta līdzfinansējuma izlietošanu;
    2. kas ar tiesas lēmumu ir atzītas par maksātnespējīgām, tai skaitā atrodas likvidācijas procesā, tiesiskās aizsardzības procesā, to saimnieciskā darbība ir apturēta vai pārtraukta, ir uzsākta tiesvedība par to darbības izbeigšanu, maksātnespēju vai bankrotu;
    3. kuru nodokļu vai citu valsts vai pašvaldību noteikto obligāto maksājumu parāds pārsniedz 150 *euro* līdz līguma par līdzfinansējuma piešķiršanu noslēgšanai ar Kultūras ministriju;
    4. kuriem uz projekta iesnieguma iesniegšanas brīdi nav iesniegts Kultūras ministrijai pārskats par Kultūras ministrijas piešķirto valsts budžeta līdzfinansējumu projekta ietvaros, kas apstiprināts iepriekšējos līdzfinansējuma piešķiršanas konkursos, pamatojoties uz noslēgto līgumu par līdzfinansējuma piešķiršanu projekta īstenošanai, un pārskata iesniegšanas termiņš sakrīt ar projekta iesnieguma iesniegšanu.
12. Ja vienā projektā līdzdarbojas vairāki projekta iesniedzēji, tiesības iesniegt projekta iesniegumu konkursā ir tikai vienam no tiem.
13. Projekta iesniedzējs var iesniegt vairākus projektu iesniegumus. Par katru projektu, kam nepieciešams līdzfinansējums, var iesniegt tikai vienu projekta iesniegumu.
14. **Konkursa izsludināšanas kārtība**
15. Kultūras ministrija konkursu izsludina, publicējot sludinājumu oficiālajā izdevumā „Latvijas Vēstnesis”. Paziņojumu par konkursa rīkošanu ievieto Kultūras ministrijas tīmekļvietnes [www.km.gov.lv](http://www.km.gov.lv) sadaļā „Finansējuma iespējas” (https://www.km.gov.lv/lv/finansejuma-iespejas), Eiropas Savienības programmas „Radošā Eiropa” apakšprogrammas „Kultūra” informācijas punkta Latvijā tīmekļvietnē (https://www.km.gov.lv/lv/es-programma-radosa-eiropa-2021-2027) un Eiropas Savienības programmas „Eiropa pilsoņiem” informācijas punkta Latvijā tīmekļvietnē (https://www.km.gov.lv/lv/es-programma-eiropa-pilsoniem2014-2020).
16. Konkursa sludinājumā norāda projektu iesniegumu iesniegšanas termiņu, projektu iesniegumu iesniegšanas kārtību un Kultūras ministrijas atbildīgās kontaktpersonas elektroniskā pasta adresi un tālruņa numuru.
17. **Projekta iesnieguma sagatavošana un iesniegšana**
18. Projekta iesniedzējs Kultūras ministrijas noteiktajā termiņā sagatavo un iesniedz projekta iesniegumu, kas sastāv no:
    1. aizpildītas un projekta iesniedzēja paraksttiesīgā pārstāvja un projekta iesnieguma projektu vadītāja parakstītas:
       1. valsts budžeta apakšprogrammā 67.06.00 „Eiropas Kopienas iniciatīvas projektu un pasākumu īstenošana” Eiropas Komisijas programmu „Radošā Eiropa” un „Eiropa pilsoņiem” ietvaros atbalstītajiem projektiem 2021.gadā paredzētā līdzfinansējuma piešķiršanas konkursa projekta iesnieguma veidlapas (1.pielikums), ja attiecināms;
       2. valsts budžeta apakšprogrammā 67.06.00 „Eiropas Kopienas iniciatīvas projektu un pasākumu īstenošana” Eiropas Savienības programmas „Radošā Eiropa” atbalsta darbības „Daiļliteratūras tulkošana” *(Literary translation)* ietvaros atbalstītajiem projektiem 2021.gadā paredzētā līdzfinansējuma piešķiršanas konkursa projekta iesnieguma veidlapas (2.pielikums), ja attiecināms;
    2. līguma par Eiropas Komisijas piešķirto līdzfinansējumu kopijas, ja attiecināms;
    3. lēmuma par Eiropas Komisijas piešķirto līdzfinansējumu kopijas, ja attiecināms;
    4. apliecinājuma par Eiropas Komisijas piešķirto līdzfinansējumu gadījumā, ja projekta iesniedzējs uz iesniegšanas brīdi nevar iesniegt nolikuma 14.2. vai 14.3.apakšpunktā minētos dokumentus, kopā ar pavadvēstuli, ka līdz līguma slēgšanai ar Kultūras ministriju par piešķirto līdzfinansējumu tiks iesniegta trūkstošā dokumentācija, ja attiecināms;
    5. vadošā partnera parakstīta pilnvarojuma projekta iesniedzējam pieteikt līdzfinansējumu vai partnerību apliecinoša dokumenta, kurā ietverts noteikums par līdzfinansējuma nodrošināšanu, ja attiecināms;
    6. projekta iesniedzēja paraksttiesīgā pārstāvja un projekta vadītāja parakstītas plānotā atbalsta pasākuma ieņēmumu vai izdevumu tāmes visam pasākuma īstenošanas periodam (3.pielikums);
    7. izdrukas no Valsts ieņēmumu dienesta Elektroniskās deklarēšanas sistēmas par projekta iesniedzēja reģistrēto NACE kodu pamatdarbībai, nosakot, vai projekta iesniedzējs ir piederīgs vispārējās ekonomiskās darbības klasifikācijas NACE 90.0 sadaļai – Radošas, mākslinieciskas un izklaides darbības un ir attiecināms uz kultūras nozari.
    8. aizpildītas elektroniskas veidlapas *de minimis* atbalsta uzskaites sistēmā atbilstoši Ministru kabineta 2018.gada 21.novembra noteikumiem Nr.715 „Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” (ja attiecināms).
19. Projekta iesniegumu Kultūras ministrijā var iesniegt:
    1. papīra formā klātienē;
    2. papīra formā, nosūtot pa pastu;
    3. elektroniska dokumenta formā, nosūtot uz Kultūras ministrijas elektroniskā pasta adresi [pasts@km.gov.lv](mailto:pasts@km.gov.lv).
20. Ja projekta iesniegumu iesniedz papīra formā (klātienē vai nosūtot pa pastu):
    1. projekta iesniegumu iesniedz vienā eksemplārā ar norādi „oriģināls”, ievietotu aizlīmētā aploksnē vai kastē, uz kuras norāda šādu informāciju:
       1. adresātu: Kultūras ministrija, K.Valdemāra iela 11a, Rīga, LV-1364;
       2. konkursa nosaukumu: „Valsts budžeta apakšprogrammā 67.06.00 „Eiropas Kopienas iniciatīvas projektu un pasākumu īstenošana” Eiropas Komisijas programmu „Radošā Eiropa” un „Eiropa pilsoņiem” ietvaros atbalstītajiem projektiem 2021.gadā paredzētā līdzfinansējuma piešķiršanas konkurss”;
       3. projekta iesniedzēja nosaukumu un pilnu adresi;
       4. projekta iesnieguma nosaukumu;
       5. norādi: „Neatvērt pirms vērtēšanas uzsākšanas”;
    2. projekta iesniegumu saskaņā ar normatīvajiem aktiem par dokumentu izstrādāšanu un noformēšanu caurauklo, apzīmogo, datē, katru lapu numurē, paraksta un parakstu atšifrē, kā arī norāda lappušu skaitu. Projekta iesniedzēja pilnvarojumu, ja attiecināms, un pavadvēstuli iesniedz atsevišķi un necaurauklotu;
    3. pievieno projekta iesnieguma elektronisko kopiju elektronisko datu nesējā ar attiecīgām norādēm uz datu nesēja.
21. Ja projekta iesniegumu iesniedz elektroniska dokumenta formā, to paraksta ar drošu elektronisko parakstu un apliecina ar laika zīmogu atbilstoši normatīvajiem aktiem par elektronisko dokumentu noformēšanu. Elektroniskā pasta vēstules zonā „Temats” norāda: „Par apakšprogrammas 67.06.00 ietvaros 2021.gadā paredzētā līdzfinansējuma piešķiršanu”.
22. Projekta iesniegumu iesniedzot Kultūras ministrijā klātienē, par projekta iesnieguma iesniegšanas datumu uzskata datumu, kad tas reģistrēts Kultūras ministrijas dokumentu pārvaldības sistēmā.
23. Projekta iesniegumu sūtot pa pastu, par projekta iesnieguma iesniegšanas datumu uzskata pasta zīmogā norādīto nosūtīšanas datumu.
24. Projekta iesniegumu, kas ir saņemts pēc šā nolikuma 7.punktā noteiktā termiņa vai nav noformēts atbilstoši šā nolikuma 16. vai 17.punktā noteiktajām prasībām, projektu iesniegumu vērtēšanas komisija neizskata.
25. **Ar komercdarbības atbalsta saņemšanu saistītie nosacījumi**
26. Kultūras nozares projekts, kurā netiek plānota ieņēmumu gūšana un kurā plānotie pasākumi ir bezmaksas, līdzfinansējumu šī konkursa ietvaros var saņemt, nepiemērojot šajā nodaļā minētos ar komercdarbības atbalsta saņemšanu saistītos nosacījumus.
27. Kultūras nozares projekts, kas saistīts ar ieņēmumu gūšanu, nav kvalificējams kā atbalsts komercdarbībai un tam netiek piemēroti komercdarbības atbalsta saņemšanas nosacījumi šādos gadījumos:
    1. ja projekta iesniedzēja ieņēmumi no atbalstītā kultūras pasākuma (projekta) ir mazāki par 50% no kopējā kultūras pasākuma budžeta;
    2. ja no atbalstītā kultūras pasākuma apmeklētājiem vai kultūras pakalpojuma saņēmējiem vairāk nekā 85% ir Latvijas iedzīvotāji (t.i., kultūras pasākumam ir vietēja ietekme).
28. Pirms komercdarbības atbalsta regulējuma piemērošanas kultūras nozares projektam konkursa ietvaros izvērtē atbilstību šādiem komercdarbības atbalsta pārbaudes kritērijiem:
    1. šā nolikuma 22.1.apakšpunktā minētais saimnieciskās darbības kritērijs tiek vērtēts, nosakot, vai kultūras pasākuma, kuru plānots līdzfinansēt konkursa ietvaros, ieņēmumi pārsniedz 50% robežvērtību pret kopējo pasākuma budžetu, ņemot vērā šā nolikuma 3.pielikumā iekļauto kultūras pasākuma budžeta informāciju;
    2. ja šā nolikuma 22.1. un 23.1.apakšpunktā minētais saimnieciskās darbības kritērijs neizpildās, t.i., ieņēmumi nepārsniedz 50% robežvērtību pret kopējo pasākuma budžetu, piešķirtais līdzfinansējums konkursa ietvaros netiek uzskatīts par atbalstu saimnieciskai darbībai, un tālāka izvērtēšana pēc komercdarbības atbalstu raksturojošām pazīmēm kultūras nozares projektam nav jāveic, un tam nav jāpiemēro attiecīgais komercdarbības atbalsta regulējums;
    3. ja saimnieciskās darbības kritērijs izpildās, t.i. ieņēmumi pārsniedz 50% robežvērtību pret kopējo pasākuma budžetu, vērtē, vai atbalsta pasākumam var piemērot šā nolikuma 22.2.apakšpunktā minēto nosacījumu (t.i., kultūras pasākumam ir vietēja ietekme), ņemot vērā šā nolikuma 1.pielikumā sniegto informāciju;
    4. ja izpildās šā nolikuma 23.1.apakšpunktā minētais saimnieciskās darbības kritērijs, t.i. ieņēmumi pārsniedz 50% robežvērtību pret kopējo pasākuma budžetu un šā nolikuma 23.3.apakšpunktā minētais ietekmes uz Eiropas Savienības iekšējo tirgu un konkurenci kritērijs, t.i. no atbalstītā kultūras pasākuma apmeklētājiem vai kultūras pakalpojuma saņēmējiem mazāk kā 85% apmeklētāju ir Latvijas iedzīvotāji, projekta iesniedzējam līdzfinansējums konkursa ietvaros tiek piešķirts, piemērojot komercdarbības atbalsta regulējumu saskaņā ar šā nolikuma 25.punktā noteikto.
29. Projektu iesniedzējam, kura projekts netiek īstenots kultūras nozares ietvaros, nosakot, vai projekta iesniedzējs ir piederīgs vispārējās ekonomiskās darbības klasifikācijas NACE 90.0 sadaļai *–* Radošas, mākslinieciskas un izklaides darbības, finansējums tiek piešķirts, piemērojot šā nolikuma 25.punktā minēto komercdarbības atbalsta regulējumu.
30. Komercdarbības atbalstu konkursa ietvaros piešķir šā nolikuma 23.4.apakšpunktā un 24.punktā minētajos gadījumos saskaņā ar Eiropas Komisijas 2013.gada 18.decembra regulu (EK) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – Komisijas regula Nr.1407/2013):
    1. *de minimis* atbalstu nepiešķir tādām darbības jomām un nozarēm, kas minētas Komisijas regulas Nr.1407/2013 1.panta 1.punktā;
    2. ja uzņēmums darbojas gan izslēgtajās nozarēs, kas minētas Komisijas regulas Nr.1407/2013 1.panta 1.punktā, gan vienā vai vairākās nozarēs vai citās darbības jomās, uz kurām attiecas šīs Komisijas regulas Nr.1407/2013 darbības joma, atbalstam, ko piešķir pēdējām minētajām nozarēm vai darbībām, šo Komisijas regulu Nr.1407/2013 piemēro ar nosacījumu, ka projekta iesniedzējs nodrošina projektu izmaksu nošķiršanu no neatbalstāmajām nozarēm, atbilstoši Komisijas regulas Nr.1407/2013 1.panta 2.punktā noteiktajam[[1]](#footnote-1);
    3. Kultūras ministrija pirms *de minimis* atbalsta piešķiršanas pārliecinās, vai atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu nepārsniedz Komisijas regulas Nr.1407/2013 3.panta 2.punktā noteikto maksimālo *de minimis* atbalsta apmēru vienam vienotam uzņēmumam, atbilstoši Komisijas regulas Nr.1407/2013 2.panta 2.punktā minētajai definīcijai;
    4. projekta iesniedzējs, ievērojot Komisijas regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 5.panta 1. un 2.punkta nosacījumus, konkursa ietvaros piešķirto *de minimis* atbalstu drīkst kumulēt ar šī nolikuma ietvaros piešķirto *de minimis* atbalstu un citu *de minimis* atbalstu līdz Komisijas regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 3.panta 2.punktā noteiktajam robežlielumam, kā arī drīkst kumulēt ar citu komercdarbības atbalstu attiecībā uz vienām un tām pašām attiecināmajām izmaksām vai citu komercdarbības atbalstu tam pašam riska finansējuma pasākumam, ja kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, atbalsta projektā vai Eiropas Komisijas lēmumā. Konkursa ietvaros saņemto *de minimis* atbalstu var apvienot ar citu *de minimis* atbalstu par vienām un tām pašām attiecināmajām izmaksām, ja pēc atbalstu apvienošanas vienai atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%;
    5. lai nodrošinātu kumulācijas prasību ievērošanu *de minimis* atbalsta ietvaros, projekta iesniedzējs iesniedz visu informāciju par plānoto un piešķirto *de minimis* atbalstu, vai citu komercdarbības atbalstu par vienām un tām pašām attiecināmajām izmaksām, norādot atbalsta piešķiršanas datumu, atbalsta sniedzēju, atbalsta pasākumu un plānoto vai piešķirto atbalsta summu vai atbalsta intensitāti, vai norāda, ka atbalstu nav plānots kumulēt ar citu *de minimis* atbalstu vai citu komercdarbības atbalstu attiecībā uz vienām un tām pašām attiecināmajām izmaksām;
    6. datus par *de minimis* atbalsta piešķiršanuKultūras ministrija kā atbalsta sniedzējs uzglabā 10 gadus no pēdējā atbalsta piešķiršanas dienas un projekta iesniedzējs kā atbalsta saņēmējs uzglabā datus 10 gadus no atbalsta piešķiršanas dienas;
    7. par *de minimis* atbalsta piešķiršanas brīdi tiek uzskatīts brīdis, kad tiek pieņemts Kultūras ministrijas lēmums par līdzfinansējuma piešķiršanu;
    8. lēmumu par *de minimis* atbalsta piešķiršanu konkursa ietvaros var pieņemt līdz Komisijas regulas Nr.1407/2013 7.panta 4.punktā un 8.pantā noteiktajam termiņam;
    9. *de minimis* atbalsta uzskaite tiek veikta saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem;
    10. ja ir pārkāptas Komisijas regulas Nr.1407/2013 prasības, atbalsta saņēmējam ir pienākums atmaksāt Kultūras ministrijai kā atbalsta sniedzējam visu projekta ietvaros saņemto komercdarbības atbalstu kopā ar procentiem, ko publicē Eiropas Komisija saskaņā ar Komisijas 2004.gada 21.aprīļa regulas (EK) Nr.794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108.panta piemērošanai (turpmāk – Komisijas regula Nr.794/2004), 10.pantu, tiem pieskaitot 100 bāzes punktus, no dienas, kad valsts atbalsts tika izmaksāts atbalsta saņēmējam līdz tā atgūšanas dienai, ievērojot Komisijas regulas Nr.794/2004 11.pantā noteikto procentu likmes piemērošanas metodi.
31. **Attiecināmās un neattiecināmās izmaksas**
32. Konkursa ietvaros līdzfinansējumu var piešķirt izmaksām, kas:
    1. ir norādītas Eiropas Komisijas, starptautisko organizāciju vai ārvalstu fondu apstiprinātā projekta pieteikumā, kā arī tiks veiktas, ievērojot drošas finanšu vadības principus, tai skaitā ievērojot izmaksu lietderības, ekonomiskuma un efektivitātes principus;
    2. ir radušās Eiropas Komisijas, starptautisko organizāciju vai ārvalstu fondu apstiprinātā projekta īstenošanas laikā, kas noteikts projekta īstenošanas līgumā ar Eiropas Komisiju, starptautisko organizāciju vai ārvalstu fondu, ir faktiski veiktas, tās ir reāli apmaksājis projekta iesniedzējs līdz projekta iesnieguma noslēguma pārskata iesniegšanas dienai;
    3. ir uzskaitītas projekta iesniedzēja grāmatvedības uzskaitē, ir identificējamas, nodalītas no pārējām izmaksām un pārbaudāmas, un tās apliecina attiecīgu attaisnojuma dokumentu oriģināli.
33. Šā nolikuma 26.punktā minēto attiecināmo izmaksu ietvaros līdzfinansējumu var piešķirt šādām izmaksu pozīcijām:
    1. konferenču, semināru, apmācību un darbnīcu rīkošana;
    2. diskusiju un kultūrizglītojošu pasākumu rīkošana;
    3. izpētes un ziņojumu sagatavošana;
    4. ceļa un uzturēšanās izdevumi (naktsmītnes, dienas naudas), ievērojot Ministru kabineta 2010.gada 12.oktobra noteikumos Nr.969 „Kārtība, kādā atlīdzināmi ar komandējumiem saistītie izdevumi” noteikto kārtību;
    5. autortiesību objektu radīšana;
    6. audiovizuālo materiālu izstrādāšana un sagatavošana;
    7. literāro darbu tulkošana, publicēšana un izdošana;
    8. koncertu, izstāžu, izrāžu un publisko lasījumu rīkošana;
    9. dalība Latvijai nozīmīgos Eiropas Savienības mēroga pasākumos;
    10. publikāciju un izdales materiālu izstrādāšana un sagatavošana;
    11. pasākumu, kas saistīti ar totalitāro režīmu cēloņiem Eiropas mūsdienu vēsturē, kā arī citiem nozīmīgiem momentiem Eiropas vēsturē, organizēšana;
    12. atalgojums un darba devēja valsts sociālās apdrošināšanas obligātās iemaksas;
    13. komunikāciju izmaksas;
    14. komunālo maksājumu izmaksas, ja tie tiešā veidā saistīti ar projekta aktivitāšu norisi;
    15. citas šajā punktā neminētas aktivitātes, kuru izmaksas līgumā, lēmumā vai apliecinājumā par Eiropas Komisijas piešķirtā līdzfinansējuma piešķiršanu ir norādītas kā attaisnotās izmaksas.
34. Konkursa ietvaros neattiecināmas ir šādas izmaksas:
    1. ēdināšanas izmaksas;
    2. kapitāla iegāde, datortehnikas un datortehnikas licenču iegāde;
    3. pirms projekta iesnieguma iesniegšanas termiņa īstenoto pasākumu izmaksas;
    4. pasākumu izmaksas, kuru izmaksas pilnībā sedz no valsts, un pašvaldības budžeta līdzekļiem, tai skaitā Eiropas Savienības finanšu instrumentiem un citiem finanšu avotiem;
    5. juridisko un grāmatvedības ārpakalpojumu izmaksas;
    6. līdzekļi, kas nepieciešami stipendiju izmaksai;
    7. kārtējie komunālie maksājumi;
    8. pievienotās vērtības nodoklis gadījumos, ja projekta iesniedzējam ir tiesības pretendēt uz šī nodokļa atmaksu atbilstoši Latvijas Republikas normatīvajos aktos noteiktajā kārtībā;
    9. citas izmaksas, kas neatbilst šā nolikuma 26. un 27.punktā un to apakšpunktos minētajiem nosacījumiem.
35. **Projektu iesniegumu vērtēšanas komisija**
36. Projektu iesniegumu vērtēšanu nodrošina ar Kultūras ministrijas valsts sekretāra rīkojumu izveidota projektu iesniegumu vērtēšanas komisija (turpmāk – komisija).
37. Komisijas sastāvā ir:
    1. komisijas priekšsēdētājs (ar balsstiesībām) – Kultūras ministrijas valsts sekretāra vietnieks attīstības un finanšu jautājumos;
    2. komisijas priekšsēdētāja vietnieks (ar balsstiesībām) – Kultūras ministrijas Eiropas Savienības fondu departamenta direktors;
    3. komisijas locekļi (ar balsstiesībām):
       1. viens Kultūras ministrijas Kultūrpolitikas departamenta pārstāvis;
       2. viens Kultūras ministrijas Budžeta nodaļas pārstāvis;
       3. divi Kultūras ministrijas Eiropas Savienības fondu departamenta pārstāvji;
    4. komisijas sekretariāts (turpmāk – sekretariāts) (bez balsstiesībām) –viens Kultūras ministrijas Eiropas Savienības fondu departamenta Eiropas Savienības kultūras kontaktpunkta nodaļas pārstāvis.
38. Komisijas priekšsēdētājs, komisijas priekšsēdētāja vietnieks un komisijas locekļi, kuri nav valsts amatpersonas, ar šā nolikuma 29.punktā minētā rīkojuma izdošanas brīdi uz komisijas darbības laiku iegūst valsts amatpersonas statusu ar visām no tā izrietošajām normatīvajos aktos noteiktajām saistībām un pienākumiem.
39. Komisija veic šādus uzdevumus:
    1. izvērtē projekta iesniegumu atbilstību konkursa priekšnoteikumiem;
    2. izvērtē projekta iesniegumu atbilstoši kvalitātes kritērijiem;
    3. pieņem lēmumu par projekta iesnieguma apstiprināšanu vai noraidīšanu;
    4. sagatavo 67.06.00 apakšprogrammā paredzētā līdzfinansējuma izdevumu tāmi un ziņojumu par konkursa norisi;
    5. veic projekta pārraudzības funkcijas;
    6. izskata un apstiprina līdzfinansējuma saņēmēja sagatavotos lūgumus veikt grozījumus līgumos par līdzfinansējuma piešķiršanu projekta īstenošanai;
    7. sniedz priekšlikumus par projektu iesniegumu ieviešanu, piešķirtā līdzfinansējuma maksājumu apturēšanu vai veikto izdevumu neattiecināšanu;
    8. nodrošina līdzfinansējuma saņēmējam piešķirtā līdzfinansējuma uzraudzību, ievērojot komercdarbības atbalsta nosacījumus, kas ietverti šā nolikuma V nodaļā „Ar komercdarbības atbalsta saņemšanu saistītie nosacījumi”, tai skaitā uzrauga, ka tiek ievēroti komercdarbības atbalsta izslēdzošie nosacījumi, kas minēti šā nolikuma 21. un 22.punktā, un nepieciešamības gadījumā veikt nelikumīga komercdarbības atbalsta atgūšanu atbilstoši šā nolikuma 25.10.apakšpunktā noteiktajai procedūrai;
    9. lemj par citiem jautājumiem, kas ir būtiski projektu iesniegumu mērķu sasniegšanai.
40. Komisijai ir šādas tiesības:
    1. pieprasīt no projektu iesniedzējiem, valsts un pašvaldību institūcijām komisijas uzdevumu izpildei nepieciešamo informāciju;
    2. pieprasīt un saņemt no līdzfinansējuma saņēmējiem informāciju, kas nepieciešama projekta iesnieguma īstenošanas progresa izvērtēšanai;
    3. pieaicināt piedalīties komisijas sēdēs ekspertus un speciālistus bez balsstiesībām;
    4. piesaistīt ekspertus projektu iesniegumu īstenošanas kvalitātes izvērtēšanai;
    5. pagarināt projektu iesniegumu iesniegšanas termiņu.
41. Komisijas priekšsēdētājs veic šādus uzdevumus:
    1. plāno un organizē komisijas darbu, kā arī atbild par komisijas uzdevumu izpildi;
    2. nosaka Komisijas sēžu vietu, laiku un darba kārtību;
    3. sasauc un vada Komisijas sēdes;
    4. pauž komisijas viedokli ar konkursa norisi saistītajos jautājumos;
    5. iesniedz Kultūras ministrijas valsts sekretāram apstiprināšanai 67.06.00 apakšprogrammā paredzētā līdzfinansējuma izdevumu tāmi un ziņojumu par konkursa norisi.
42. Sekretariāts veic šādus uzdevumus:
    1. veic projekta iesnieguma atvēršanu un reģistrēšanu;
    2. sniedz priekšlikumus komisijai par projekta iesnieguma atbilstību konkursa priekšnoteikumiem:
       1. prasības projekta iesniedzējam;
       2. projekta iesnieguma iesniegšana un sagatavošana;
    3. nodrošina projekta iesnieguma uzglabāšanu vērtēšanas laikā;
    4. savlaicīgi sagatavo darba materiālus komisijai;
    5. nodrošina komisijas sēžu protokolēšanu un protokolu sagatavošanu;
    6. nodrošina lēmuma par projekta iesnieguma apstiprināšanu vai noraidīšanu pavadvēstules projekta sagatavošanu un saskaņošanu atbilstoši Kultūras ministrijas iekšējiem noteikumiem;
    7. organizatoriski un tehniski nodrošina komisijas darbu.
43. Komisijas priekšsēdētājs, komisijas priekšsēdētāja vietnieks un komisijas locekļi pirms projektu iesniegumu vērtēšanas uzsākšanas izvērtē, vai tie neatrodas interešu konflikta situācijā un, ja nekonstatē interešu konfliktu vienā vai vairākās šā nolikuma 37.punktā noteiktajās interešu konflikta situācijās, paraksta apliecinājumu (4.pielikums).
44. Komisijas priekšsēdētājs, komisijas priekšsēdētāja vietnieks un komisijas loceklis atrodas interešu konfliktā, ja:
    1. situācija ir uzskatāma par interešu konfliktu likuma „Par interešu konflikta novēršanu valsts amatpersonu darbībā” izpratnē;
    2. persona atzīst, ka pastāv objektīvi vai subjektīvi iemesli, kas viņai traucē veikt objektīvu projekta iesnieguma izvērtēšanu;
    3. pēc personas uzskatiem, ētisku apsvērumu dēļ varētu tikt apšaubīta viņas darbības objektivitāte un neitralitāte.
45. Ja komisijas priekšsēdētājs atrodas vienā vai vairākās šā nolikuma 37.punktā noteiktajās interešu konflikta situācijās, viņš nekavējoties par to informē Kultūras ministrijas valsts sekretāru un darbu komisijā neturpina. Viņa vietā darbu komisijā turpina komisijas priekšsēdētāja vietnieks.

1. Ja komisijas priekšsēdētāja vietnieks vai komisijas loceklis atrodas vienā vai vairākās šā nolikuma 37.punktā noteiktajās interešu konflikta situācijās, viņš nekavējoties par to informē komisijas priekšsēdētāju un darbu komisijā neturpina. Šādā gadījumā sekretariāts sagatavo attiecīgus grozījumus rīkojumā par komisijas sastāvu un iesniedz Kultūras ministrijas valsts sekretāram apstiprināšanai.
2. Komisijas pieaicinātais eksperts pirms projektu iesniegumu vērtēšanas uzsākšanas izvērtē, vai tas neatrodas interešu konflikta situācijā, un, ja nekonstatē interešu konfliktu vienā vai vairākās šā nolikuma 37.punktā noteiktajās interešu konflikta situācijās, paraksta apliecinājumu.
3. Ja eksperts atrodas vienā vai vairākās šā nolikuma 37.punktā noteiktajās interešu konflikta situācijās, viņš attiecīgo projekta iesniegumu neizskata, un komisija lemj par projekta iesnieguma nodošanu izskatīšanai citam ekspertam. Eksperts nav tiesīgs piedalīties komisijas sēdes daļā, kurā izskata projekta iesniegumu, saistībā ar kuru tam ir interešu konflikts.
4. Ja komisijas priekšsēdētājs, komisijas priekšsēdētāja vietnieks, komisijas loceklis vai eksperts projektu iesniegumu vērtēšanas procesa gaitā secina, ka atrodas interešu konflikta situācijā saistībā ar kādu izvērtējamo projekta iesniegumu, viņš nekavējoties par to informē komisijas priekšsēdētāju vai Kultūras ministrijas valsts sekretāru un pārtrauc darbu pie konkrētā projekta iesnieguma vērtēšanas.
5. Komisijas sēdi vada komisijas priekšsēdētājs. Komisijas priekšsēdētāja prombūtnes laikā komisijas sēdi vada komisijas priekšsēdētāja vietnieks. Komisijas sēdi komisijas priekšsēdētāja uzdevumā sasauc sekretariāts.
6. Sekretariāts ne vēlāk kā divas darba dienas pirms paredzētās komisijas sēdes informē komisijas locekļus un ekspertus, ja attiecināms, par komisijas sēdes norises laiku un vietu.
7. Komisija ir lemttiesīga, ja sēdē piedalās ne mazāk kā četri no balsstiesīgajiem komisijas locekļiem.
8. Komisija lēmumus pieņem ar vienkāršu balsu vairākumu. Ja balsis sadalās vienādi, tad izšķirošā ir komisijas priekšsēdētāja balss.
9. Komisijas sēdes ir slēgtas.
10. Sekretariāts ne vēlāk kā piecu darba dienu laikā pēc komisijas sēdes norises dienas sagatavo komisijas sēdes protokolu un nosūta saskaņošanai komisijas locekļiem. Komisijas sēdes protokolu paraksta komisijas locekļi, kuri piedalījušies attiecīgajā komisijas sēdē, un sekretariāta pārstāvis, kas sagatavojis attiecīgo komisijas sēdes protokolu.
11. Komisijas sēdes protokolā norāda šādu informāciju:
    1. komisijas sēdes datumu un norises vietu;
    2. komisijas sēdes darba kārtību;
    3. personas, kuras piedalās komisijas sēdē;
    4. komisijas priekšsēdētāja vai sekretariāta ziņojumu par izskatāmajiem jautājumiem komisijas sēdē;
    5. jautājumus, par kuriem komisijas locekļi balso;
    6. pieņemto lēmumu komisijas sēdē;
    7. citu informāciju pēc nepieciešamības.
12. Komisijas sēžu protokolus un ar projektu iesniegumu vērtēšanas procesu saistītos dokumentus uzglabā Eiropas Savienības fondu departamentā saskaņā ar Kultūras ministrijas lietu nomenklatūru. Minētie dokumenti ir ierobežotas pieejamības informācija un pieejami saskaņā ar Informācijas atklātības likumu.
13. **Projekta iesnieguma atvēršana un vērtēšana un lēmuma par projekta iesnieguma apstiprināšanu vai noraidīšanu pieņemšanas kārtība**
14. Komisijas priekšsēdētājs pēc projektu iesniegumu iesniegšanas termiņa beigām sasauc projektu iesniegumu atvēršanas sēdi.
15. Sekretariāts projektu iesniegumu atvēršanas sēdē uz katra projekta iesnieguma pirmās lapas norāda projekta iesnieguma identifikācijas numuru, kas sastāv no projekta iesnieguma kārtas numura pēc iesniegšanas secības.
16. Sekretariāts projektu iesniegumu atvēršanas sēdē aizpilda un iesniedz komisijai izvērtēšanai projekta iesnieguma priekšnoteikumu vērtēšanas veidlapu (5.pielikums).
17. Ja projekta iesniegums neatbilst vismaz vienam projekta iesnieguma vērtēšanas priekšnoteikumam, komisija projekta iesniegumu vērtēšanai atbilstoši kvalitātes kritērijiem nevirza, un sekretariāts sagatavo lēmuma projektu par projekta iesnieguma noraidīšanu.
18. Ja projekta iesniegums atbilst visiem projekta iesnieguma vērtēšanas priekšnoteikumiem, komisija attiecīgo projekta iesniegumu virza vērtēšanai atbilstoši kvalitātes kritērijiem.
19. Komisija vērtē projekta iesniegumu atbilstoši kvalitātes kritērijiem un aizpilda projekta iesnieguma kvalitātes kritēriju vērtēšanas veidlapu:
    1. 67.06.00 apakšprogrammā iesniegtajiem projektu iesniegumiem (6.pielikums);
    2. 67.06.00 apakšprogrammā atbalsta darbības „Daiļliteratūras tulkošana” *(Literary translation)* ietvaros iesniegtajiem projektu iesniegumiem (7.pielikums).
20. Sekretariāts apkopo komisijas locekļu aizpildītās projekta iesnieguma kvalitātes kritēriju vērtēšanas veidlapas un iegūst komisijas vidējo vērtējumu katram projekta iesniegumam, aprēķinot vidējo aritmētisko punktu skaitu atbilstoši komisijas locekļu piešķirtajam punktu skaitam pēc projekta iesnieguma izvērtēšanas atbilstoši kvalitātes kritērijiem.
21. Sekretariāts pēc 67.06.00 apakšprogrammā iesniegto projekta iesniegumu vērtēšanas atbilstoši kvalitātes kritērijiem apkopo vērtēšanas rezultātus un sarindo projektu iesniegumus prioritārā secībā pēc iegūto punktu skaita, sākot ar visvairāk punktus ieguvušo.
22. 67.06.00 apakšprogrammā iesniegto projekta iesniegumu līdzfinansējumu aprēķina, dalot vidējo projekta iesnieguma vērtējumu ar maksimāli iegūstamo vērtējumu (100) un iegūto koeficientu reizinot ar attiecināmo aktivitāšu izmaksu summu.
23. Komisija informē sekretariātu par daļēju līdzfinansējuma piešķīrumu 67.06.00 apakšprogrammā iesniegtajam projekta iesniegumam, ja visu atbalstīto projekta iesniegumu pieprasītais finansējums pārsniedz šajā konkursā pieejamo finansējumu. Komisija pieejamo finansējumu sadala pēc proporcionalitātes principa, ņemot vērā katra projekta iesnieguma pēc kvalitātes kritērijiem iegūto vidējo punktu skaitu un pieejamo atbalsta summu. Piešķiramā kopējā finansējuma summa katram projekta iesniegumam tiek aprēķināta šādā kārtībā:
    1. aprēķināta viena kvalitātes kritērija punkta vērtība, kopējo pieejamo finansējumu dalot ar kopējo vidējo kvalitātes kritēriju punktu skaitu visiem projekta iesniegumiem;
    2. aprēķināta piešķiramā summa katram projekta iesniedzējam, viena kvalitātes kritērija punkta vērtību reizinot ar katra projekta iesnieguma vidējo kvalitātes kritēriju punktu skaitu.
24. Ja, izvērtējot 67.06.00 apakšprogrammā iesniegtos projektu iesniegumus atbilstoši nolikuma 60.punktam, veidojas līdzfinansējuma pārpalikums (ja kādu no projektiem var atbalstīt pilnā apmērā), tad to sadala proporcionāli pārējiem projektu iesniegumiem, kuriem nav piešķirts pieprasītais līdzfinansējums pilnā apmērā, ņemot vērā to izvērtējumu (vidējo punktu skaitu) pēc kvalitātes kritērijiem un aprēķinot šādā kārtībā:
    1. aprēķināta viena kvalitātes kritērija punkta vērtība, kopējo līdzfinansējuma pārpalikuma summu dalot ar kopējo vidējo kvalitātes kritēriju punktu skaitu visiem pārējiem projekta iesniegumiem, kuriem nav piešķirts pieprasītais līdzfinansējums pilnā apmērā;
    2. aprēķināta papildus piešķiramā summa katram projekta iesniedzējam, kuram nav piešķirts pieprasītais līdzfinansējums pilnā apmērā, viena kvalitātes kritērija punkta vērtību reizinot ar katra projekta iesnieguma vidējo kvalitātes kritēriju punktu skaitu.
25. Sekretariāts atbilstoši komisijas lēmumam sagatavo, un komisijas priekšsēdētājs iesniedz Kultūras ministrijas valsts sekretāram apstiprināšanai 67.06.00 apakšprogrammā paredzētā līdzfinansējuma izdevumu tāmi un ziņojumu par konkursa norisi.
26. Komisijas sēdes notiek ne retāk kā reizi gadā.
27. **Konkursa rezultātu paziņošana, līguma slēgšana un atskaišu iesniegšanas kārtība**
28. Kultūras ministrija konkursa rezultātus projektu iesniedzējiem paziņo pēc 67.06.00 apakšprogrammā paredzētā līdzfinansējuma izdevumu tāmes apstiprināšanas.
29. Sekretariāts pēc Kultūras ministrijas lēmuma pieņemšanas par līdzfinansējuma piešķiršanu nosūta līdzfinansējuma saņēmējam līguma projektu par līdzfinansējuma piešķiršanu projekta īstenošanai.
30. Kultūras ministrija pēc līguma projekta saskaņošanas ar līdzfinansējuma saņēmēju slēdz līgumu par līdzfinansējuma piešķiršanu projekta īstenošanai.
31. Līdzfinansējums saņēmējam tiek ieskaitīts pēc līguma noslēgšanas un atbilstoši līguma nosacījumiem ar Kultūras ministriju, pārskaitot līgumā minēto līdzfinansējuma apmēru uz saņēmēja atvērto Valsts kases kontu.
32. Līdzfinansējuma saņēmējs pēc projekta īstenošanas līgumā noteiktajā termiņā iesniedz Kultūras ministrijā pārskatu par piešķirtā valsts budžeta izlietojumu.

Valsts sekretāre (paraksts\*) D.Vilsone

\* Dokuments ir parakstīts ar drošu elektronisko parakstu

Lukins 67330289

[Andrejs.Lukins@km.gov.lv](mailto:Andrejs.Lukins@km.gov.lv)

1. Šo apakšpunktu nepiemēro, ja projekta iesniedzējs saskaņā ar projekta iesniegumam pievienoto dokumentu par projekta iesniedzēja reģistrēto NACE kodu pamatdarbībai nedarbojas izslēgtajās nozarēs, kas minētas Komisijas regulas Nr.1407/2013 1.panta 1.punktā. [↑](#footnote-ref-1)